అదనపు నిధుల కోసం డిమాండ్‌
- ఆర్‌బిఐపై కేంద్రం ఒత్తిడి..!
న్యూఢిల్లీ : అదనపు డివిడెండ్‌ కోసం రిజర్వు బ్యాంకు ఆఫ్‌ ఇండియా (ఆర్‌బిఐ)పై కేంద్ర ప్రభుత్వం ఒత్తిడి చేస్తున్నట్లు తెలుస్తోంది. ఆర్‌బిఐ నుంచి అదనంగా మరో రూ.13,140 కోట్ల డివిడెండ్‌ కోరినట్లు సమాచారం. 2016-17 ఆర్ధిక సంవత్సరానికి గాను ఈ మొత్తాన్ని కోరినట్లు పేరు చెప్పుకోవడానికి ఆసక్తి చూపని ఓ అధికారి తెలిపారని రాయిటర్స్‌ ఓ కథనం వెల్లడించింది. ప్రస్తుత ఆర్ధిక సంవత్సరంలో కేంద్రానికి రూ.50,000 కోట్లు అందించనున్నట్లు ఇప్పటికే ఆర్‌బిఐ ప్రకటించింది. ఈ ఏడాదికి పెంచడంతో పాటు 2016-17కు గాను పెంచాలని కోరినట్లు తెలుస్తోంది. దీనిపై రిజర్వు బ్యాంకు కానీ, ఆర్ధిక మంత్రిత్వ శాఖలు కానీ స్పందించలేదు. అదనపు నిధుల బదిలీ అంశంలోనే ఇది వరకు ఆర్‌బిఐ మాజీ గవర్నర్‌ ఉర్జిత్‌ పటేల్‌, ప్రభుత్వానికి మధ్య ఘర్షణ తలెత్తిన విషయం తెలిసిందే. దీంతో ఉర్జిత్‌ తన హోదాకు రాజీనామా చేశారు. రిజర్వు బ్యాంకు వద్ద ప్రస్తుతం రూ.9.59 లక్షల కోట్ల నగదు నిల్వలున్నాయి. ఇందులో నుంచి తమకు మూడో వంతు బదిలీ చేయాలని మోడీ సర్కార్‌ గత కొద్ది రోజులుగా ఒత్తిడి చేస్తోంది. 2015-16లో రూ.65,876 కోట్లు, 2016-17లో రూ.30,659 కోట్లు, 2017-18లో రూ.50,000 కోట్లు చొప్పున కేంద్రానికి ఆర్‌బిఐ డివిడెండ్‌ అందించింది. ఆర్‌బిఐ జులై నుంచి జూన్‌ను ఆర్ధిక సంవత్సరంగా పరిగణిస్తుంది.
మీ స్నేహితులకు రికమెండ్ చెయ్యండి